Els màxims representants de les Falles 2020 signen en el Llibre d’Honor de l’Ajuntament
2025-07-24

Burjassot ha viscut un diumenge carregat d’actes fallers i, entre ells, la signatura en el Llibre d’Honor de l’Ajuntament ha sigut un dels més solemnes i importants. Les Falleres Majors, Falleres Majors Infantils, presidents i presidenta i els presidents nfantils de les tretze comissions falleres del municipi acudien al Consistori, el passat diumenge 8 de març, a plasmar la seua signatura per a la història de les Falles de Burjassot.

Engalanat per a l’ocasió, l’Ajuntament acollia aquest emotiu acte en el qual les diferents comissions van ser rebudes per l’alcalde de Burjassot, Rafa García, la regidora de Falles, Estefanía Ballesteros i el president de l’Agrupació de Falles, Iván Heredia Cortés.

Després d’entregar el “Llibret” i nomenar a l’alcalde Faller d’Honor de les tretze comissions, cadascun dels representants va anar posant la seua dedicatòria i la seua signatura en el Llibre d’Honor per a, posteriorment, i després de les paraules de l’alcalde, fer-se la foto de grup que ha quedat de record de tan important acte i que ja forma part de la història del municipi.